Tele-medarbejdere læser dine private sms’er

Tusindvis af danskeres private SMS-beskeder er i månedsvis blevet læst af medarbejdere hos landets største teleselskaber. Det afslører Ingeniøren, der har gravet i interne dokumenter, mails og interviews. Formålet var at bekæmpe SMS-svindel – men midlet var et direkte brud med danskernes grundlovssikrede meddelelseshemmelighed.

– Det er helt galt, at de har personer inde over for at læse SMS’erne. Det må man sgu ikke, det er no go, siger Lars Dittmann, professor ved DTU Elektro og sagkyndig i Teleklagenævnet.

Hos Ingeniøren fortæller flere kilder, at medarbejdere i TDC, 3, Telenor og Norlys siden foråret har haft adgang til at læse i indholdet af danskernes beskeder – noget, der normalt kræver dommerkendelse og kun er forbeholdt politiet eller efterretningstjenester.

Teleselskaberne gemte millioner af beskeder

Det hele begyndte med en ny teknologi kaldet “SMS-skjoldet” – et system, som teleselskaberne i fællesskab udviklede for at stoppe svindelbeskeder. Systemet bygger på kunstig intelligens, der skulle lære at genkende mistænkelige SMS’er.

Men for at træne AI’en, gemte teleselskaberne snesevis af millioner af beskeder i op til en måned – selvom de ifølge loven kun må lagre metadata. Når systemet fandt noget “mistænkeligt”, blev beskeden sendt videre til en menneskelig operatør, som skulle vurdere indholdet.

Historisk tilsynssag kan give store konsekvenser

Da systemet blev lanceret i november 2024, lovede den daværende erhvervsminister Morten Bødskov (S), at danskerne ikke skulle frygte for privatlivets fred.

– De får ikke adgang til at læse folks beskeder, sagde han dengang til Politiken.

Men adgang fik de altså. Ikke bare af og til – men flere gange dagligt, hvor et ukendt antal medarbejdere vurderede indholdet af beskeder.

Digitaliseringsstyrelsen – som godkendte systemet – skriver, at de lagde vægt på, at ingen fysiske personer fik adgang til indholdet. Styrelsen har derfor igangsat en tilsynssag. Et tilsyn fra Digitaliseringsstyrelsen er ikke bare en formsag – det kan få både juridiske, økonomiske og omdømmemæssige konsekvenser for TDC, 3, Telenor og Norlys, afhængigt af hvad styrelsen når frem til.

Tele-medarbejdere læser dine private sms’er